હજુ ગુડ્સ એન્ડ સર્વિસ ટેક્સની અમલવારી ક્યારથી શરૂ થાય તે અંગે અવઢવની સ્થિતિ છે. ટેક્સ પ્રેક્ટિશનર્સના મત મુજબ એક વર્ષે નહીં તો બે વર્ષે ગમે ત્યારે જીએસટીની અમલવારી થવાની જ છે. ત્યારે વેટના તથા એક્સાઇઝના ટેકસ પ્રેક્ટિશનર્સ જીએસટીના નવા પાઠ ભણવા પડશે. સમગ્ર દેશભરમાં એકસરખો કાયદો આવવાથી હાલની પ્રેક્ટિસ પણ ઓછી થઇ જશે ત્યારે જીએસટી આવે તે પહેલાં જ સાઇડમાં બીજો ધંધો શરૂ કરી દેવો પડશે તેવી ભીતિ કરવેરા નિષ્ણાતો દ્વારા વ્યક્ત કરાઇ છે. તેઓના કહેવા પ્રમાણે જીએસટી સેન્ટ્રલ અને સ્ટેટ ટેક્સનું સ્થાન લેશે. સેન્ટ્રલ એક્સાઇઝ, એ‌િડશનલ એક્સાઇઝ, સર્વિસ ટેક્સ, સેન્ટ્રલ સેલ્સ ટેક્સ, વેલ્યૂ એડેડ ટેક્સ, ઓક્ટ્રોય, એન્ટ્રી ટેક્સ, લકઝરી ટેક્સ, પરચેઝ ટેક્સ, એન્ટરટેઇનમેન્ટ ટેક્સના સ્થાને જીએસટી આવશે. અત્યાર સુધી આ તમામ ટેક્સના કાયદાઓ જુદા જુદા હોવાથી કાયદાની આંટીઘૂંટીમાં પ્રેક્ટિસ પણ ધમધોકાર ચાલતી હતી, પરંતુ જીએસટી આવવાથી સમગ્ર દેશભરમાં એકસરખું ટેક્સ માળખું ઊભું થશે. પ્રેક્ટિશનર્સનાં કામકાજ પણ ઠંડાં પડશે. જીએસટી અમલમાં આવે તે પૂર્વે જ નાનો-મોટો બીજો ધંધો શરૂ કરી દેવામાં ગણગણાટ પાકા અમદાવાદી ટેક્સ પ્રેક્ટિશનર્સમાં જોવા મળી રહ્યો છે. એટલું જ નહીં ટેક્સ પ્રેક્ટિસનર્સને જીએસટીના નવા પાઠ પણ ભણવા પડશે.